ОБРАЗЛОЖЕЊЕ

Правни основ за доношење Одлуке о буџету општине Осечина за 2015. годину је члан 43. Закона о буџетском систему (''Службени гласник РС'', бр.54/2009, 73/2010, 93/2012, 62/2013 и 63/2013) и члан 32. Закона о локалној самоуправи (''Службени глaсник РС'', бр. 129/2007) којим је утврђено да скупштина локалне власти доноси одлуку о буџету локалне власти.

Законом о буџетском систему уређено је планирање, припрема и доношење буџета локалне власти, детаљно су утврђени поступци које, у поступку доношења буџета, обављају директни и индиректни корисници буџета локалне власти, јавне службе и јавна предузећа, односно правна лица над којима локална власт има потпуну или делимичну контролу, са циљем да се на најбољи начин изврши планирање, припрема и доношење буџета. Буџетским календаром предвиђени су рокови према којима се извршава поступак припреме и доношења буџета. Међутим, и ове године, пролећни део буџетског циклуса је у већем делу изостао, тако да је доношење и усвајање фискалне стратегије за наредни средњорочни период померено на јесењи део буџетског циклуса. Упутство за припрему буџета локалне власти за 2015. годину и пројекција за 2016. и 2017. годину објављено је тек крајем новембра 2014. године.

У складу са Законом о буџетском систему сви буџетски корисници од доношења

закона о буџету Републике Србије и одлука о буџетима локалне власти за 2015. годину исказиваће свој буџет на програмски начин. У том циљу Министарство финансија је објавило и методолошко упутство за припрему програмског буџета и преко СКГО организовало неколико кругова обуке у току јесени.

Упутством за припрему одлуке о буџету локалне власти за 2015. годину и пројекцијом за 2016. и 2017. годину које је донео Министар финансија, утврђене су основне економске претпоставке и смернице за припрему буџета локалне власти. Основне макроекономске претпоставке за 2014. годину су стопа БДП -1,5%, инфлација 4,2%. Циљ фискалне консолидације у наредном периоду је снижавање дефицита и заустављање раста јавног дуга и успостављање тренда његовог опадања. Основне мере фискалне консолидације у наредне три године су смањење масе зарада у јавном сектору и пензија и унапређење рада и корпоративизација највећих јавних државних предузећа. Осим тога, прилагођавање на расходној страни ће се обезбедити кроз смањење субвенција и расхода за робе и услуге, као и кроз ефикаснији рад локалних самоуправа.

Имајући у виду наведено, масу средстава за плате утврђену у складу са одредбама Закона о буџету Републике Србије за 2014. годину и у складу са одредбама Закона о буџетском систему, у складу са смерницама Министра финансија, треба планирати у мањем обиму за око 2,5% ради решавања одлива броја запослених до којих би требало да дође у 2015. години. Средства за ове намене треба пребацити на економску класификацију 414 – Социјална давања запосленима ради реализације исплате отпремнине запосленима.

Обрачун и исплату божићних, годишњих и других врста награда и бонуса предвиђених посебним и појединачним колективним уговорима, не треба планирати, осим јубиларних награда за запослене који су то право стекли у 2015. години.

У оквиру групе конта 42 потребно је учинити максималне напоре и остварити

уштеде од најмање 15% у односу на средства предвиђена за ове намене у 2014. години.

Уштеде у оквиру групе конта 42 треба предвидети, пре свега, у оквиру економских класификација 422 – Трошкови путовања, 423 – Услуге по уговору и 424 – Специјализоване услуге, а настојати да се не угрози извршавање сталних трошкова (421 – Стални трошкови).

Расходе у групи 46 треба планирати на истом нивоу као за 2014. годину. Остале расходе, такође треба планирати крајње рестриктивно.

Набавке административне, канцеларијске опреме, аутомобила и осталих основних средстава за редован рад потребно је планирати уз максималне уштеде, тако да се само врше набавке средстава неопходних за рад.

На основу Упутстава и у складу са наведеним претпоставкама и смерницама, урађено је Упутство за припрему буџета општине Осечина за 2015. годину и достављено свим директним и индиректним корисницима буџета општине Осечина.

Полазни основ за планирање буџетских прихода и расхода, поред важећих законских прописа, Упутстава и предлога финансијских планова буџетских корисника, било је и сагледавање остварених прихода и извршених расхода буџета у периоду јануар – октобар 2014. године, као и у претходним годинама, и реалних очекивања за 2015. годину.

На основу свега наведеног, приходи и примања буџета општине Осечина за 2015. годину планирани су у укупном износу од 287.410.000 динара, што је за око 6,48% мање у односу на планиране приходе буџета (без наменских трансфера) за 2014. годину.

Структуру прихода чине:

**Порески приходи у износу од 101.150.000 динара или 35,19% укупних прихода буџета и то:**

Приходи од пореза на зараде - према Закону о порезу на доходак грађана („Сл.гласник РС“, бр. 24/2001,..., 47/2013 и 48/2013) порез на зараде плаћа се по стопи 10% према пребивалишту запосленог и припада 80% јединици локалне самоуправе. Смањење плата у јавном сектору за 10% које је ступило на снагу од новембра 2014. године, довешће до смањења прихода од пореза на зараде у 2015. години. Планиран је за 2015. годину у износу 56.000.000 и учествује у укупном приходу буџета са 19,48%.

Порез на приход од самосталне делатности планиран је у износу од 8.000.000 динара. Према члану 31. до 51. Закона о порезу на доходак грађана („Службени гласник РС“ бр. 24/2001, 93/2012) остварује се на основу Решења пореске управе по стопи од 10%. Приход је 100% локалне самоуправе.

Порез на приход од имовине - према Закону о порезу на доходак грађана („Сл.гласник РС“, бр. 24/2001,..., 47/2013 и 48/2013), остварује се на основу Решења пореске управе по стопи од 15%, а за приходе од издавања у закуп сопствених непокретности 20% (према висини оствареног прихода, тржишној вредности добара или услуга, бруто приходу умањеном за нормиране трошкове – описано у члану 63. ЗОПДГ). Планиран је у износу 1.200.000 динара. Приход 100% припада локалној самоуправи.

Порез на приход од осигурања лица - по Закону о порезу на доходак грађана обвезник је физичко лице које је остварило накнаду из осигурања. Овај приход припада локалној самоуправи 100% и планиран је у износу од 50.000 динара.

Порез на друге приходе обухвата порез на остале приходе у складу са Законом о порезу на доходак грађана, плаћа се по стопи 20% и припада општини 100%. Планиран је у износу 4.200.000 динара.

Порез на имовину физичких и правних лица – према Закону о порезима на имовину (''Сл.гласник РС'', бр. 26/2001,...,47/2013) – остварује се по решењима Локалне пореске администрације и приход је 100% локалне самоуправе. Планиран је у износу 15.800.000 динара.

Порез на наслеђе и поклон - на основу Закона о порезима на имовину („Сл.гласник РС“, бр. 26/2001 …. и 78/2011) – остварује се по решењима Пореске управе. Локалној самоуправи припада 100%. Планиран је у износу 1.000.000 динара.

Порез на капиталне трансакције - на основу Закона о порезима на имовину („Сл.гласник РС“, бр. 26/2001 …. и 78/2011) – остварује се по решењима Пореске управе. Локалној самоуправи припада 100%. Планиран је у износу 5.100.000 динара.

Порези, таксе и накнаде на моторна возила – према Закону о финансирању локалне самоуправе (''Сл.гласник РС'', бр.62/2006, 47/2011, 93/2012 и 99/2013) остварује се комунална такса за држање моторних друмских и прикључних возила која се плаћа приликом регистрације возила. Утврђује се Одлуком о локалним комуналним таксама. Овај приход планиран је у износу од 5.100.000 динара.

Накнада за коришћење добара од општег интереса – у оквиру овог прихода оставрује се накнада за промену намене обрадивог пољопривредног земљишта, на основу Закона о пољопривредном земљишту (''Сл.гласник РС'', бр. 62/2006, 65/2008 и 41/2009). Обавеза плаћања утврђује се решењем Општинске управе према тржишној вредности обрадивог пољопривредног земљишта. 40% овог прихода припада локалној самоуправи на чијој територији се налази обрадиво пољопривредно земљиште чија се намена мења, 60% припада Републици. Планиран је у износу од 50.000 динара.

Боравишна такса се остварује у складу са Законом о туризму (''Сл.гласник РС'', бр. 36/2009, 88/2010, 99/2011 и 93/2012). Користи се за обезбеђивање информативно – пропагандног материјала којим се промовишу туристичке вредности и културно наслеђе, обезбеђивање туристичке сигнализације и рад туристичко – информативних центара. Утврђује је једница локалне самоуправе (Одлуком СО). Припада јединици локалне самоуправе на чијој територији су пружене услуге. Планирана је у износу од 50.000 динара.

Посебна накнада за заштиту и унапређење животне средине планиране су у укупном износу 1.400.000 у складу са Законом о заштити животне средине (''Сл.гласник РС'', бр. 135/2004, 36/2009, 72/2009 и 43/2011). Користи се наменски (преко фонда) за заштиту и унапређење животне средине према усвојеном програму коришћења средстава фонда, односно локалним акционим и санационим плановима. Локална самоуправа је прописује својим актом. Припада 100% јединици локалне самоуправе.

Комунална такса на фирму планирана је у износу 3.200.000. Остварује се у складу са Законом о финансирању локалне самоуправе (''Сл.гласник РС'', бр.62/2006, 47/2011, 93/2012 и 99/20132). Локална самоуправа својим актом прописује обвезнике, висину, олакшице, рокове и начин плаћања ове таксе. Припада 100% јединици локалне самоуправе. Према Закону о комуналним делатностима (''Сл.гласник РС'', бр.88/2011) користи се за финансирање комуналних делатности.

**Непорески приходи у износу од 15.728.000 динара или 5,47% укупних прихода буџета, и то:**

Камате на средства буџета општине планиране су у складу са Законом о буџетском систему и Законом о финансирању локалне самоуправе у износу 250.000.

Накнада за коришћење шума и шумског земљишта планирана је у износу 250.000. Прописана је Законом о шумама (''Службени гласник РС'', број 46/91, ..., 101/2005 и 30/2010). Према члану 82. Закона о шумама јединици локалне самоуправе припада 30% оствареног прихода, а 70% Републици. Користи се наменски – за заснивање нових засада.

Накнада за коришћење простора и грађевинског земљишта планирана је у

износу 1.601.000 – остварује се према Закону о финансирању локалне

самоуправе (''Сл.гласник РС'', бр.62/2006, 47/2011, 93/2012 и 99/2013).

Локална самоуправа својим актом прописује обвезнике, висину, олакшице,

рокове и начин плаћања ове таксе. Припада 100% јединици локалне

самоуправе. Према Закону о комуналним делатностима (''Сл.гласник РС'',

бр.88/2011) користи се за финансирање комуналних делатности.

Приходи од продаје добара и услуга или закупа планирани су у износу од

2.132.000 у складу са Законом о буџетском систему и Законом о

финансирању локалне самоуправе. У оквиру ових прихода планирани су

приходи од продаје добара и услуга Спортског центра у износу од 900.000, и

приходи од давања у закуп Спортског центра 1.000.000, месне заједнице

Комирић 132.000 и Народне библиотеке 100.000. Локални орган надлежан за

финансије води евиденцију о приходима оствареним од закупа по

корисницима. Користи се наменски за куповину, изградњу, текуће поправке

и одржавање зграда и објеката и набавку и одржавање опреме.

Таксе у корист нивоа општина планиране су у износу од 1.100.000 – у оквиру

овог прихода остварују се општинске административне таксе и накнада за

уређивање грађевинског земљишта. Општинске административне таксе

остварују се у складу са Законом о буџетском систему и Законом о

финансирању локалне самоуправе. Висина општинских администартивних

такси утврђује се актом који доноси Скупштина општине. Накнада за

уређивање грађевинског земљишта остварује се у складу са Зааконом о

планирању и изградњи. Јединица локалне самоуправе прописује мерила за утврђивање висине накнаде за уређивање грађевинског земљишта. Средства добијена од накнаде за уређивање грађевинског земљишта користе се за уређивање грађевинског земљишта, прибављање грађевинског земљишта, изградњу и одржавање објеката комуналне инфраструктуре.

Приходи општинских органа остварују се у складу са Законом о буџетском систему и Законом о финансирању локалне самоуправе. То су приходи које својом делатношћу остваре органи и организације општина.планирани су у износу 1.390.000. Од тог износа 1.340.000 је планирано као приход Спортског центра који ће се у 2015. години остваривати преко буџета општине, због укидања рачуна сопствених прихода ове установе.

Приходи индиректних корисника буџета који се остварују додатним активностима планирани су у износу 800.000 и у целости су приход Туристичке организације „Подгорина“ који ће се у 2015. години остваривати преко буџета општине, због укидања рачуна сопствених прихода ове организације.

Приход од новчаних казни за прекршаје планиран је у износу 2.000.000. Према Закону о безбедности саобраћаја јединици локалне самоуправе припада 30%, а Републици 70%. Користи се у складу са Програмом Фонда за јавни ред и безбедност који усваја Општинско веће.

Приходи од новчаних казни за прекршаје изречених у прекршајном поступку за прекршаје прописане актом Скупштине општине, као и одузета имовинска корист у том поступку планирани су у износу 230.000, у складу са Законом о финансирању локалне самоуправе.

Текући добровољни трансфери од физичких и прсвних лица планирани су у износу 986.000. Део прихода у износу 925.800 односи се на Туристичку организацију, а остатак од 60.200 је планирано као приход Фонда солидарности.

Мешовити и неодређени приходи планирани су у износу од 500.000 динара.

**Приходи од ненаменских трансфера планирани су у износу од 175.006.000 динара и чине 60,89% укупних прихода буџета.**

**Примања од продаје непокретности планирана су у износу од 15.000 динара.**

У 2015. години очекује се смањење прихода од пореза на зараде услед смањења зарада у јавном сектору од новембра 2014. године.

Порез на имовину у последњих неколико година има тенденцију раста. За разлику од пореза на имовину правних лица где је, према процени Локалне пореске администрације, наплата око 90%, код пореза на имовину физичких лица, према процени наведене службе, наплата се креће око 55%. У складу са тим, у 2015. години требало би предузети одређене мере у циљу побољшања наплате овог прихода.

Приходи од ненаменских трансфера планирани су на нивоу из 2014. године.

Средства из додатних прихода буџетских корисника планирана су у износу од 13.657.000 динара што је за око 28% мање у односу на ова средства у 2014. години и то највећим делом из разлога што ће рачуни сопствених прихода Спортског центра и Туристичке организације, у складу са Законом о буџетском систему, бити укинути до краја 2014. године, тако да ће се ови приходи у 2015. години остваривати преко уплатних рачуна за уплату јавних прихода, чиме ће се уједно успоставити контрола над трошењем ових средстава.

Одлуком о буџету општине Осечина за 2015. годину планирано је и 2.587.000 динара пренетих неутрошених средстава из ранијих година.

Расходи буџета за 2015. годину планирани су у укупном износу од 287.410.000 динара.

Расходе буџета чине:

* Расходи за запослене у укупном износу од 62.715.000 динара или 21,82% укупних буџетских расхода.
  + - Плате, додаци и накнаде запослених, као и социјални доприноси на терет послодавца (ек.класификације 411 и 412), планирани су, у складу са Упутством, на основу планиране масе средстава за плате у Одлуци о буџету општине Осечина за 2014. годину, са 2,5% смањења, укуљујући и смањење од 10% од новембра 2014.. Табеле са подацима о планираним платама и бројем запослених су, према Упутству, дате у прилогу овог образложења, и његов су саставни део;
    - У оквиру награда запосленима и осталих посебних расхода, планиране су само јубиларне награде и то само за оне запослене који то право стичу у 2015. години;
    - Остали расходи за запослене (накнаде за превоз, социјална давања и др.) планирани су у обиму неопходном за остваривање права запослених.
* Расходи за коришћење услуга и роба у износу од 103.257.000 или 35,93% укупних буџетских расхода. У оквиру ових расхода, трошкови путовања, услуге по уговору и специјализоване услуге смањени су у односу на план за 2014. годину. Такође су смањени и расходи за текуће поправке и одржавање. Стални трошкови (трошкови ел. енергије, комуналних услуга, телефона, огрева) и трошкови материјала су, такође, незнатно повећани у односу на план за 2014. годину.
* Отплата камата и пратећи трошкови задуживања у износу од 560.000 динара или 0,19% укупних буџетских расхода. Отплата камата планирана је у складу са амортизационим плановима отплате кредита Фонду за развој Републике Србије који су коришћени за изградњу Ученичког дома и реконструкцију зграде Народне библиотеке у Осечини, на основу Уговора из 2011. године.
* Расходи за субвенције у износу од 23.936.000 динара или 8,33% укупних расхода буџета.
* Трансфери осталим нивоима власти у износу од 36.129.000 динара или 12,57% укупних расхода буџета.
* Трансфери буџету Републике Србије по основу умањења плата у јавном сектору у износу 6.775.000 или 2,36% укупних расхода буџета.
* Накнаде за социјалну заштиту из буџета у износу од 15.400.000 динара или 5,36% укупних буџетских расхода.
* Остали расходи (група 48) у износу од 11.387.000 динара или 3,97% укупних буџетских расхода.
* Средства резерве у износу од 5.500.000 или 1,92% укупних буџетских расхода планирана су у складу са чланом 69. и 70. Закона о буџетском систему.
* Издаци за нефинансијску имовину у укупном износу од 21.864.000 динара или 7,61% укупних расхода буџета. У оквиру ових расхода, планирана је набавка административне опреме и других основних средстава неопходних за редован рад буџетских корисника, а највећи део ових расхода чине улагања у изградњу и капитално одржавање зграда и грађевинских објеката и објеката инфраструктуре, као и пројектно планирање. Преглед капиталних пројеката дат је у табели која је саставни део Одлуке о буџету општине Oсечина за 2015. годину.
* Издаци за отплату главнице у износу од 2.550.000 динара или 0,89% укупних буџетских расхода односе се, као и отплата камата, на отплату кредита Фонду за развој Републике Србије који су, на основу Уговора закључених у 2011. години, коришћени за изградњу Ученичког дома и реконструкцију зграде Народне библиотеке у Осечини, а чија отплата је почела од фебруара 2013. године и траје до 2018. године. Ови расходи су планирани на основу амортизационих планова кредита које је општина добила од Фонда за развој.

Расходи буџетских корисника који ће се финансирати из сопствених прихода

и прихода од трансфера од Републике планирани су у износу од 13.657.000 динара.

Расходи који ће се финансирати из нераспоређених средстава из ранијих година планирани су у износу од 2.587.000 динара.

Средства буџета, средства из сопствених извора буџетских корисника, као и средства из осталих извора, у укупном износу од 303.654.000 динара распоређена су, у посебном делу расхода, по корисницима и наменама.

У складу са Законом о буџетском систему, Одлука о буџету општине Осечина за 2015. годину садржи и програмски део у коме су средства у укупном износу од 303.654.000 динара распоређена по програмима, а у оквиру програма по програмским активностима и пројектима.

Инвестирање у инфраструктуру општине биће реализовано према програмима Јавног комуналног предузећа и Дирекције за изградњу, на које сагласност даје оснивач, односно Скупштина општине.

Преко Буџетског фонда за комуналну делатност, уређење грађевинског земљишта и путеве, општина ће наставити да улаже у изградњу и одржавање мреже локалних и некатегорисаних путева, а наставиће се и учешће у изградњи обилазнице. У оквиру овог фонда планиран је и трансфер од Републике за Просторни план, према уговору из ранијих година.

Средства за безбедност саобраћаја и средства за заштиту животне средине улагаће се у складу са програмима које усваја Општинско веће.

Инвестирањем у опремање и капитално одржавање објеката буџетских корисника допринеће се модернизацији рада, а самим тим повећати и ефикасност у раду локалне самоуправе.

И у 2015. години, наставиће се стипендирање студената, пружање финансијске помоћи породицама за новорођену децу, давање подстицаја за запошљавање кроз реализацију стручне праксе, суфинансирање вештачке оплодње, ангажовање лекара специјалиста.

Поред свега наведеног, улагањем у реализацију пројеката планираних у области културе, туризма, спорта допринеће се стварању пријатнијег амбијента за живот локалног становништва.

ОПШТИНСКО ВЕЋЕ ОПШТИНЕ ОСЕЧИНА

БРОЈ: 060-42/2014 ПРЕДСЕДНИК

У Осечини, дана 16.12.2014. год. ОПШТИНСКОГ ВЕЋА, Ненад Стевановић, с.р.